קריסטין אוטו

ביוגרפיה

קריסטין אוטו נולדה בלייפציג שבמזרח גרמניה. היא החלה לשחות בגיל 10. והתאמנה באקדמיה לספורט של מזרח גרמניה.
התחרות הבינלאומית הראשונה שלה הייתה אליפות העולם בשחייה שנערכה בגואיאקיל, אקוודור בשנת 1982, אוטו זכתה בה בשלוש מדליות זהב, מדליית זהב אישית במשחה ל-100 מטר גב בתוצאה של 1:01.30 דקות לפני בת ארצה אינה קלבר (1:01.47 דקות) וסו וולש האמריקאית (1:02.86 דקות) ובשתי מדליות נוספות במשחי השליחות 4x100 מטר חופשי בתוצאה של 3:43.97 דקות לפני ארצות הברית (3:45.76 דקות) והולנד (3:49.59 דקות) וב-4x100 מטר מעורב בשיא עולם חדש של 4:05.88 דקות, לפני ארצות הברית (4:08.12 דקות) וברית המועצות (4:12.36 דקות).
לאחר אליפות העולם החליפה אוטו מאמן והחלה להתרכז בסגנונות נוספים.
באליפות אירופה בשחייה שנערכה ברומא, איטליה בשנת 1983 זכתה אוטו במדליית כסף במשחה ל-100 מטר חופשי בתוצאה של 55.52 שניות אחרי בת ארצה בריגיט מיינקה (55.18 שניות) ולפני קוני ון בנטום מהולנד (56.61 שניות). בנוסף היא זכתה בשתי מדליות זהב במשחי השליחות 4x100 מטר חופשי בתוצאה של 3:44.72 דקות וב-4x200 מטר חופשי בשיא עולם חדש של 8:02.27 דקות, תוך כדי שהיא זינקה ראשונה.
בשנת 1984 קבעה אוטו לראשונה שיא עולם חדש במשחה אישי, ב-200 מטר חופשי בתוצאה של 1:57.75 דקות ובכך שיפרה את שיאה של השחיינית האמריקאית סינתיה וודהד. עקב החרם של הגוש הקומוניסטי על אולימפיאדת לוס אנג'לס (1984) בתגובה לחרם קודם של האמריקאים על אולימפיאדת מוסקבה (1980), היא לא השתתפה במשחקים האולימפיים שבהם הייתה מועמדת למספר מדליות זהב.
בשנת 1985 שברה אוטו את אחת מחוליות עמוד השדרה שלה. היא לא התאמנה מרבית השנה ולכן לא השתתפה באליפות אירופה בשחייה באותה השנה.
שנה אחר כך חזרה אוטו לפעילות ובאליפות העולם בשחייה שנערכה במדריד, ספרד בשנת 1986 היא זכתה ב-6 מדליות, 4 מהן מזהב. במשחה ל-100 מטר חופשי היא זכתה במדליית זהב בתוצאה של 55.05 שניות לפני השחיינית האמריקאית ג'נה ג'ונסון (55.70 שניות) והשחיינית ההולנדית קוני ון בנטום (55.79 שניות) ובמשחה ל-200 מטר מעורב אישי היא זכתה במדליית זהב נוספת בתוצאה של 2:15.56 דקות לפני השחייניות הרוסיה ילנה דנדברובה (2:15.84 דקות) ובת ארצה קאתלין נורד (2:16.05 דקות). כמו כן היא זכתה בשתי מדליות זהב במשחי השליחות, ב-4x100 מטר חופשי בשיא עולם חדש של 3:40.57 דקות. אוטו קפצה למשחה ראשונה וקבעה שיא עולם חדש בתוצאה של 54.73 שניות. במקום השני סיימו השחייניות מארצות הברית (3:44.04 דקות) ובמקום השלישי השחייניות מהולנד (3:46.89 דקות) וב-4x100 מטר מעורב בתוצאה של 4:04.82 דקות, לפני האמריקאיות (4:07.75 דקות) וההולנדיות (4:10.70 דקות). היא זכתה בשתי מדליות כסף ב-50 מטר חופשי בתוצאה של 25.50 שניות אחרי שיאנית העולם השחיינית הרומניה תמרה קוסטאש שקבעה שיא עולם חדש בתוצאה של 25.28 שניות וב-100 מטר פרפר (סגנון שחייה בתוצאה של 59.66 שניות אחרי בת ארצה קורנליה גרסלר (59.51 שניות) ולפני שיאנית העולם מרי טי מאהר (59.98 שניות).
מסע ההצלחות שלה המשיך באליפות אירופה בשחייה שנערכה בשטרסבורג, צרפת בשנת 1987 זכתה אוטו ב-5 מדליות זהב. ב-100 מטר חופשי (55.38 שניות), ב-100 מטר גב (1:01.86 דקות), ב-100 מטר פרפר (59.52 שניות), בשני משחי השליחות 4X100 מטר חופשי (3:42.58 דקות) וב-4x100 מטר מעורב (4:04.05 דקות).

אולימפיאדת השיא

באולימפיאדת סיאול (1988) זכתה אוטו להישג חסר תקדים בספורט הנשי כשזכתה ב-6 מדליות זהב בכל המשחים בהם השתתפה. ב-50 חופשי (25.49 שניות) לפני יאנג ווניי מסין (25.64 שניות), קטרין מייסנר בת ארצה וג'יל סטרקל מארצות הברית (25.71 שניות), ב-100 מטר חופשי (54.93 שניות) לפני ז'ואנג יונג מסין (55.47 שניות) וקתרין פלווינסקי מצרפת (55.49 שניות), ב-100 מטר גב (1:00.89 דקות) לפני קריסטינה אגרסגי (1:01.56 דקות) ובת ארצה קורנליה סירך (1:01.57 דקות), ב-100 מטר פרפר (59.00 שניות) לפני בת ארצה בריטה וויגאנג (59.45 שניות) וקואן הונג מסין (59.52 שניות), ב-4x100 מטר חופשי (3:40.63 דקות) לפני הולנד (3:43.39 דקות) וארצות הברית (3:44.25 דקות) וב-4x100 מטר מעורב (4:03.74 דקות) לפני ארצות הברית (4:07.90 דקות) וקנדה (4:10.49 דקות). 
אוטו, כמו מרק ספיץ שזכה ב-7 מדליות זהב במינכן זכתה ב-4 מדליות אישיות, ובשתי מדליות זהב במשחי שליחות. הנשים שחו משחה אחד פחות מהגברים ולכן לא נתנה לה ההזדמנות לנסות ולהשוות את שיאו של ספיץ.
אוטו השתתפה באליפות אירופה בשחייה שנערכה בבון, גרמניה בשנת 1989 וזכתה בשתי מדליות זהב. ב-100 מטר גב בתוצאה של 1:01.86 דקות ובמשחה שליחות 4x100 מטר מעורב בתוצאה של 4:03.74 דקות. הייתה זו התחרות הבינלאומית האחרונה שלה.
לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, חברתה לנבחרת השחייה בריגיט מיינקה ספרה ששחייניות נבחרת מזרח גרמניה השתמשו באימרוץ נרחב . לדברי אוטו היא לא הייתה מודעת לסמים שניתנו לה .